DECRETO 68/2010, do 15 de abril, polo que se resolve o expediente de deslindamento entre os termos municipais dos concellos de Manzaneda e A Pobra de Trives.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 04/05/2010

O día 2 de agosto de 2006 tivo entrada no rexistro da Consellería de Presidencia, Administracións Publicas e Xustiza, un escrito do Concello de Manzaneda polo que se remiten as actas das sesións das comisións de verificación para o deslindamento dos municipios da Pobra de Trives e Manzaneda (24 de setembro e 24 de novembro de 2005), e instando o deslindamento entre os devanditos concellos, segundo acordo do Pleno do concello con data do 2 de decembro de 2005, motivado pola falta de acordo nas reunións efectuadas entre as comisións de ambos os dous concellos.
Inicialmente a discrepancia fundamental entre os dous concellos atopábase no tramo delimitado desde o marco nº 3 ao nº 2, no eixo do leito do Río San Lázaro coa liña divisoria das augas denominada loma Gorgalato zona Val do Ramiro, sobre a que xa había discrepancias nas actas dos días 9 e 10 de xullo de 1920.
O expediente de deslindamento tramitouse de conformidade co procedemento establecido na Lei 5/1997, do 22 de xullo, de Administración local de Galicia e no Real decreto 1690/1986, do 11 de xullo, polo que se aproba o Regulamento de poboación e demarcación territorial das entidades locais.
Durante a devandita tramitación non existiu acordo entre os concellos de Manzaneda e A Pobra de Trives. O expediente de deslindamento refírese ao trazado da liña límite entre o marco terceiro e o final da liña.
O Concello de Manzaneda propón unha liña límite que, partindo do marco terceiro da acta de deslindamento de 1920 continúa ata a curva identificada do río San Lázaro; desde aquí en liña recta ata o lugar denominado Pena dos Fouciños, onde segundo os representantes de Manzaneda existía un marco. Desde aquí segue en liña recta ata un marco situado na Pena da Veiga, rematando a liña no lugar chamado Pena Descabezada (tamén en liña recta). Este concello achega un informe técnico elaborado por Gonzalo C. López Pérez, enxeñeiro técnico agrícola, no que se inclúen coordenadas dos puntos anteditos.
A liña límite proposta polo Concello da Pobra de Trives, no tramo comprendido entre o marco terceiro e o final da liña, é a liña límite provisional, segundo se representa na cartografía oficial (M.T.N. a escala 1:25.000).
Os representantes do Concello de Manzaneda non puideron mostrar sobre o terreo sinais de deslindamentos de montes que se corresponderan coa documentación incluída no expediente, e que puidera terse en conta na resolución deste.
Respecto da proposta do Concello da Pobra de Trives é a liña límite provisional, segundo foise representando na cartografía, polo que non existen sinais sobre o terreo. Esta liña está composta de tramos rectos e curvos.
Con data do 20 de xullo de 2009 recibiuse no rexistro xeral da Xunta de Galicia o informe do Instituto Xeográfico Nacional, con data do 13 de xullo de 2009, segundo o disposto no artigo 44 da Lei 5/1997, do 22 de xullo, de Administración local de Galicia, e con data do 2 de setembro de 2009 recibiuse no rexistro xeral da Xunta de Galicia o informe de Deputación Provincial de Ourense.
Con data do 12 de novembro de 2009 a Comisión Galega de Delimitación Territorial emitiu o seu informe.
A motivación da resolución deste expediente reside nos seguintes fundamentos xurídicos:
1. De conformidade co disposto nos artigos 41 e 44.3º da Lei 5/1997, do 22 de xullo, de Administración local de Galicia, os conflitos que poidan suscitarse entre municipios en relación co deslindamento dos seus termos serán resoltos polo Consello de Xunta de Galicia, logo dos informes do Instituto Xeográfico Nacional, da deputación provincial respectiva, da Comisión Galega de Delimitación Territorial e do ditame do Consello Consultivo de Galicia.
No expediente de deslindamento dos termos municipais de Manzaneda e A Pobra de Trives obsérvase que existe un claro desacordo entre ambos os municipios ao respecto. Este suposto de feito está comprendido dentro da definición que o Consello Consultivo de Galicia, seguindo a doutrina do Consello de Estado, realizou no seu ditame número 35 do 17 de marzo de 2000, onde sinala que deslindar é identificar e distinguir os lindeiros reais que separan dous ou máis termos municipais, por non mediar acordo e existir discrepancias ou contradicións arredor dos lindeiros sinalados nunha acta de deslindamento anterior ou entre os declarados por actas precedentes e sucesivas no tempo.
En consecuencia, é necesaria a intervención do Consello da Xunta de Galicia para resolver o conflito, ao abeiro do artigo 44.3º da Lei 5/1997, do 22 de xullo, de Administración local de Galicia.
2. A resolución deste expediente polo Consello da Xunta de Galicia non menoscaba os dereitos dos concellos afectados, pois estes conservan o dereito a obter un pronunciamento xurisdicional sobre a controversia relativa á liña límite entre os seus termos municipais.
3. Dado que non se atoparon antecedentes de deslindamentos xurisdicionais nin de montes documentados, considerouse que a liña límite entre os termos de Manzaneda e da Pobra de Trives sexa a liña límite provisional como se veu representando na cartografía (1ª edición do M.T.N. a escala 1:50.000 e a edición de 2001 do M.T.N. a escala 1:25.000) pero afectada dalgúns cambios que faciliten a súa materialización sobre o terreo. Faise esta proposta pola dificultade que presenta sinalizar no terreo os tramos curvos da liña provisional, xa que non se corresponden con ningún accidente xeográfico identificable; por isto proponse unha liña formada por tramos rectos entre marcos que se sinalarían sobre o terreo, e cuxa posición non faga variar ostensiblemente o trazado da liña provisional. Con este trazado procurouse non situar os marcos na área afectada polas pistas de esquí co fin de non interferir coas actividades deportivas que se desenvolvan. O número de marcos para o tramo da liña límite
proposta é de dezaseis, de xeito que o total de marcos da liña límite, incluíndo os tres que se describen na acta de deslindamento de 1920, é de dezanove.
4. O Instituto Xeográfico Nacional, a Deputación Provincial de Ourense e a Comisión Galega de Delimitación Territorial da Xunta de Galicia consideraron nos seus preceptivos informes que a liña límite entre os termos municipais de Manzaneda e da Pobra de Trives sexa a liña límite provisional como se veu representando na cartografía, pero afectada dalgúns cambios que faciliten a súa materialización sobre o terreo segundo a interpretación realizada polo Instituto Xeográfico Nacional e que se recolle no anexo I a este decreto. O Concello da Pobra de Trives está de acordo con esta proposta.
Coa motivación exposta nos parágrafos anteriores, por proposta do conselleiro de Presidencia, Administracións Públicas e Xustiza, de acordo co ditame do Consello Consultivo de Galicia e logo de deliberación do Consello da Xunta de Galicia, na súa reunión do día quince de abril de dous mil dez,
DISPOÑO:
Primeiro.-Resolver a cuestión suscitada entre os concellos de Manzaneda e da Pobra de Trives sobre o deslindamento dos seus termos municipais no sentido de establecer que a liña límite entre os termos municipais de Manzaneda e da Pobra de Trives sexa a liña límite provisional como se veu representando na cartografía (1ª edición do M.T.N. a escala 1:50.000 e a edición de 2001 do M.T.N. a escala 1:25.000) pero afectada dalgúns cambios que faciliten a súa materialización sobre o terreo segundo a proposta realizada polo Instituto Xeográfico Nacional e definida polas coordenadas que constan como anexo I a este decreto, e tal e como se representa no ortofotomapa E: 1:5.000 do Instituto Xeográfico Nacional que figura como anexo II deste decreto.
Segundo.-Este decreto entrará en vigor o día seguinte ao da súa publicación no Diario Oficial de Galicia.
Contra este decreto, que esgota a vía administrativa, poderase interpoñer recurso contencioso-administrativo ante o Tribunal Superior de Xustiza de Galicia no prazo de dous meses contados a partir do día seguinte ao da publicación deste, sen prexuízo do disposto no artigo 44 da Lei 29/1988, do 13 de xullo, reguladora da xurisdición contencioso-administrativa, ou calquera outro recurso que consideren oportuno.
Santiago de Compostela, quince de abril de dous mil dez.
Alberto Núñez Feijóo
Presidente
Alfonso Rueda Valenzuela
Conselleiro de Presidencia, Administracións Públicas e Xustiza
Ver referencia pdf "08300D002P059.PDF"